
Alytaus miesto savivaldybės administracijos Viešųjų pirkimų komisija, 2026 m. rugsėjo 7 d. posėdžio metu, vadovaudamasi Lietuvos Respublikos viešųjų pirkimų įstatymo 36 straipsnio 5 dalimi ir supaprastinto viešojo pirkimo „Alytaus piliakalnio laiptų ir kitų elementų remonto darbai“ atviro konkurso bendrųjų sąlygų, patvirtintų Alytaus miesto savivaldybės administracijos Viešųjų pirkimų komisijos 2026 m. rugsėjo 4 d. posėdžio protokolu Nr. VP-312, 5.2 papunkčiu, išnagrinėjo Centrinės viešųjų pirkimų informacinės sistemos (CVP IS) priemonėmis gautus tiekėjų pranešimus: ID 785907 „Klausimai“ ir 2026 m. rugsėjo 7 d. ID 786062 „Patikslinimai dėl projekto“.
Atsižvelgdama į tiekėjų pateiktus klausimus ir siekdama užtikrinti vienodą bei tinkamą pirkimo dokumentų reikalavimų supratimą, Komisija teikia bendrą paaiškinimą.
Paaiškiname, kad objekte turi būti atstatyti visi buvę laiptai, išlaikant jų esamą trasą, išdėstymą, geometriją ir formą. Tiekėjas, rengdamas pasiūlymą, turi įvertinti visas darbų, būtinų tinkamam pirkimo objekto įgyvendinimui, apimtis, įskaitant liekanų pašalinimą, medienos atliekų surinkimą ir išvežimą, netinkamų naudoti laiptų dalių bei įbetonuotų medinių polių pašalinimą, naujų konstrukcijų, trūkstamų turėklų ir laiptų maršų šoninių tvirtinimo elementų įrengimą.
Pirkimas vykdomas taikant fiksuotos bendros kainos kainodarą, todėl tiekėjas pasiūlyme turi nurodyti bendrą visų darbų atlikimo kainą. Techninėje specifikacijoje nurodyti darbų kiekiai yra preliminarūs.
Siekiant, kad tiekėjai galėtų tinkamai įvertinti faktinę objekto būklę ir numatomų darbų apimtį, 2026 m. rugsėjo 8 d. 14.00 val. (kaip numatyta specialiųjų pirkimo sąlygų 3.2 p.) kviečiame atvykti į objekto apžiūrą. Apžiūros metu tiekėjai turės galimybę susipažinti su faktine objekto būkle, atlikti reikalingus matavimus ir, įvertinę techninės specifikacijos reikalavimus bei faktinę objekto būklę, tinkamai apskaičiuoti ir pateikti bendros kainos pasiūlymą.

